KIRJALLINEN KYSYMYS E-1027/01

esittäjä(t): Charles Tannock (PPE-DE), Theresa Villiers (PPE-DE) ja Piia-Noora Kauppi (PPE-DE) komissiolle

(30. maaliskuuta 2001)

Aihe: Euron väärentämisen uhka ja liian tiukat tietosuojalait

Onko komissio tietoinen, että 25. helmikuuta 2001 ilmestyneen The Sunday Telegraph -lehden mukaan Interpolin johtajaksi hiljattain nimitetty amerikkalainen Ronald Noble pelkää, että liian tiukat eurooppalaiset tietosuojalait estävät Europolia ja Interpolia luovuttamasta rahanväärentäjiä koskevia tietoja? Noble on sitä mieltä, että jos Europol saa selville, että euroja väärennetään EU:n ulkopuolella (mikä on todennäköinen paikka tällaiselle toiminnalle), ja tunnistaa tekijät, mitään ei voida tehdä, koska Europolilla ei ole tällaisia tietoja koskevaa sopimusta Interpolin kanssa. Europol ei voi lähettää tietoja Interpolille tai millekään EU:n ulkopuoliselle valtiolle ilman sopimusta, eikä aika riitä sopimuksen tekoon ennen euron käyttöönottoa. Kun euro lasketaan liikkeelle, väärennöksiä tulee Noblen mukaan olemaan runsaasti, mutta poliisin kädet ovat sidotut eikä se voi tutkia asiaa.

Onko komissio sitä mieltä, että Noblen arvio pitää paikkansa? Jos vastaus on myönteinen, voiko se mitä pikimmin keskustella ongelmasta Wim Duisenbergin ja Ronald Noblen kanssa ja valmistella lainsäädäntömuutoksia, jotka ovat tarpeen Euroopan talousjärjestelmän koskemattomuuden säilyttämiseksi ja kaupankäynnin ylläpitämiseksi jäsenvaltioiden kesken ja muun maailman kanssa?

Frederik Bolkesteinin komission puolesta antama vastaus

(27. kesäkuuta 2001)

Euron suojaamiseksi väärentämiseltä komissio teki asetusehdotuksen euron väärentämisen torjunnasta(1). Ehdotus hyväksyttiin Ecofin-neuvostossa 12. helmikuuta 2001(2). Lainsäädännön tavoitteena on etenkin tiedonvaihdon ja yhteistyön parantaminen myös kansainvälisten organisaatioiden kanssa. Komissio katsoo Interpolin osallistuneen täysimääräisesti asiantuntijoiden työskentelyyn, jonka ansiosta komissio on voinut tehdä kyseisen ehdotuksen.

Lisäksi komissio muistuttaa, että Europolin toimivaltuudet on laajennettu kattamaan myös rahan- ja maksuvälineväärennösten torjunnan.

Henkilötietojen siirrosta Interpoliin komissio toteaa, että Europolin yleissopimuksen perusteella siirtoihin annetaan yksittäistapauksissa lupa, jos siirrot ovat välttämättömiä rikosten ennalta ehkäisemiseksi tai torjumiseksi Europolin toimivaltuuksien puitteissa.

Nykyisin käytössä olevat väärennösrikoksiin liittyvät konkreettiset ehkäisy- ja torjuntatoimet pannaan täytäntöön jäsenvaltioissa, jotka toimivat yhteistyössä väärän rahan valmistamisen vastustamisesta vuonna 1929 Genevessä tehdyn kansainvälisen yleissopimuksen nojalla. Myös Interpol on mukana yhteistyössä. Varsinkin euron väärentämistapauksissa Europol aikoo helpottaa Euroopan laajuista tietojenvaihtoa ja tiedottaa jäsenvaltiossa tekemiensä tutkimuksen tuloksista. Jos jäsenvaltiot puolestaan haluavat välittää Europolilta saamiaan tietoja Euroopan yhteisön ulkopuolisissa maissa rikosten ehkäisystä ja torjunnasta vastaaville viranomaisille, tietojen siirtoon sovelletaan jäsenvaltion omia sääntöjä ja tämäntyyppisistä siirroista mahdollisesti tehtyjen yleissopimusten määräyksiä.

Europol-yleissopimuksessa annetaan lupa myös henkilötietojen siirtoon, jos jäsenvaltiossa tai yhteisön ulkopuolisessa organisaatiossa taataan riittävä tietosuojan taso. Riittävän suojan arviointi perustuu siirron olosuhteisiin ja etenkin tietojen luonteeseen, käyttötarkoitukseen, tietojen käsittelyn kestoon sekä jäsenvaltioissa ja yhteisön ulkopuolisissa valtioissa tai organisaatioissa sovellettaviin yleisiin ja erityisiin määräyksiin.

Tehdessään tehtäviensä toteuttamiseksi tarvittavia sopimuksia sellaisten organisaatioiden kanssa, joilla ei ole yhteyttä Euroopan unioniin, Europolin on noudatettava EU:n ulkopuolisiin valtioihin ja organisaatioihin suuntautuvista henkilötietojen siirroista annettuja sääntöjä.

Tällä hetkellä käydään neuvotteluja sopimuksen tekemisestä Interpolin kanssa. Neuvottelut on määrä saada päätökseen hyvin pian. Europolin raporteissa täsmennetään, että sopimuksen olisi oltava tehtynä ennen euron käyttöönottoa eli ennen 1. tammikuuta 2002.

Sopimusmenettelyssä vaaditaan neuvoston yksimielinen hyväksyntä ja yhteisen valvontaviranomaisen lausunto. Yhteinen viranomainen antoi viime vuonna lausunnon ensimmäisestä Europolin ja Interpolin välisestä sopimusluonnoksesta ja aivan äskettäin uudesta ehdotuksesta, josta se esittää muutamia varauksia.

(1) EYVL C 337 E, 28.11.2000.

(2) Vrt. komission vastaus Glyn Fordin kirjalliseen kysymykseen E-0286/01, EYVL C 261 E, 18.9.2001.